প্রধানমন্ত্রী নরেন্দ্র মোদীর আমলে ধাক্কা খেয়েছে  উৎপাদন শিল্প। এই দাবিতে সরব কংগ্রেস-সহ বিরোধীরা। কিন্তু, এ বার গুজরাত ভোটের মধ্যেই মোদী সরকারের কাছে সুখবর নিয়ে এল রাষ্ট্রপুঞ্জের এক রিপোর্ট। যে রিপোর্টে ভারতের আর্থিক বৃদ্ধির হার (জিডিপি) ইতিবাচক বলে উল্লেখ করা হয়েছে। সম্প্রতি রাষ্ট্রপুঞ্জের প্রকাশিত ‘ওয়ার্ল্ড ইকোনমিক সিচুয়েশন প্রোসপেক্টস’ শীর্ষক ওই রিপোর্টে বলা হয়েছে, ২০১৮-য় ভারতের আর্থিক বৃদ্ধির হার হবে ৭.২ শতাংশ ও ২০১৯-এ তা হবে ৭.৪ শতাংশ। পাশাপাশি, নোট বাতিল এবং জিএসটি প্রভাব নিয়েও ইতিবাচক মন্তব্য করা হয়েছে রিপোর্টটিতে।  গোটা বিশ্বের আর্থিক পরিস্থিতি নিয়ে প্রকাশিত ওই রিপোর্টে বলা হয়েছে, ভারতের আর্থিক ব্যবস্থার যে পরিকাঠামোগত সংস্কার মোদী সরকার করেছে, তাতে  বিনিয়োগ তো বেড়েছেই, সাধারণ মানুষও নিজের জন্য মুক্ত হস্তে খরচ করতে পারছেন। আর এর ফলেই গিয়ে আগামী বছর বৃদ্ধির হার বাড়তে পারে।